4 POSĖDIS

# SPRENDIMAS

**DĖL KAUNO RAJONO SAVIVALDYBĖS BENDRUOMENINIŲ ORGANIZACIJŲ TARYBOS NUOSTATŲ PATVIRTINIMO**

2019 m. birželio 27 d. Nr. TS-233

Kaunas

Vadovaudamasi Lietuvos Respublikos vietos savivaldos įstatymo 16 straipsnio   
4 dalimi, Lietuvos Respublikos bendruomeninių organizacijų plėtros įstatymo 8 straipsnio   
1 dalimi, Kauno rajono savivaldybės taryba nusprendžia:

Patvirtinti Kauno rajono savivaldybės bendruomeninių organizacijų tarybos nuostatus (pridedama).

Savivaldybės meras Valerijus Makūnas

PATVIRTINTA

Kauno rajono savivaldybės tarybos

2019 m. birželio 27 d. sprendimu Nr. TS-233

**KAUNO RAJONO SAVIVALDYBĖS**

**BENDRUOMENINIŲ ORGANIZACIJŲ TARYBOS**

**NUOSTATAI**

**I SKYRIUS**

**BENDROJI DALIS**

* + 1. Kauno rajono savivaldybės (toliau – Savivaldybės) bendruomeninių organizacijų tarybos (toliau – Tarybos) nuostatai (toliau – nuostatai) nustato Tarybos tikslus, funkcijas, teises, sudėtį ir darbo organizavimą.

1. Taryba nėra juridinis asmuo.
2. Taryba savo veikloje vadovaujasi Lietuvos Respublikos konstitucija, Lietuvos Respublikos įstatymais, Vyriausybės nutarimais, Savivaldybės tarybos sprendimais, kitais teisės aktais ir šiais nuostatais.
3. Taryba savo veiklą koordinuoja su valstybės ir Savivaldybės institucijomis bei įstaigomis, Savivaldybės teritorijoje veikiančiomis bendruomeninėmis organizacijomis.
4. Tarybos sprendimai yra rekomendacinio pobūdžio.
5. Nuostatuose vartojamos sąvokos atitinka Lietuvos Respublikos bendruomeninių organizacijų plėtros įstatyme, Lietuvos Respublikos vietos savivaldos įstatyme ir kituose teisės aktuose vartojamas sąvokas.

**II SKYRIUS**

**TARYBOS VEIKLOS TIKSLAS IR FUNKCIJOS**

1. Tarybos veiklos tikslas – padėti Savivaldybės institucijoms ir įstaigoms formuoti ir įgyvendinti bendruomeninių organizacijų, veikiančių Savivaldybės teritorijoje, plėtros politiką.
2. Taryba atlieka šias funkcijas:
   1. teikia pasiūlymus Savivaldybės institucijoms dėl Savivaldybės teritorijoje veikiančių bendruomeninių organizacijų veiklos skatinimo;
   2. teikia siūlymus išplėstinei seniūnaičių sueigai dėl atstovų, deleguojamų į pretendentų į seniūno pareigas konkurso komisijos narius, ir dėl atstovų, deleguojamų dalyvauti Savivaldybės tarybos sudaromų komitetų, darbo grupių, komisijų darbe;
   3. teikia siūlymus Savivaldybės institucijoms ir išplėstinei seniūnaičių sueigai dėl bendruomenių viešųjų poreikių ir iniciatyvų finansavimo tikslingumo, dėl viešųjų paslaugų, už kurių teikimą yra atsakinga Savivaldybė, teikimo perdavimo bendruomeninėms ir kitoms nevyriausybinėms organizacijoms tikslingumo, vietos verslumo skatinimo ir dėl kitų Savivaldybės gyventojams svarbių reikalų;
   4. skleidžia informaciją apie Savivaldybės bendruomenines organizacijas, jų iniciatyvas, veiklą ir patirtį;
   5. inicijuoja bendruomeninių organizacijų pasitarimus ir kitas veiklas aktualiais bendruomeninių organizacijų veiklos klausimais.

**III SKYRIUS**

**TARYBOS TEISĖS**

1. Taryba, įgyvendindama tikslą, turi teisę:
   1. įstatymų numatyta tvarka gauti iš valstybės ir Savivaldybės institucijų, įstaigų bei kitų organizacijų informaciją bei dokumentus Tarybos funkcijoms atlikti;
   2. dalyvauti Savivaldybės tarybos ir komitetų posėdžiuose, kuriuose svarstomi su bendruomeninėmis organizacijomis susiję klausimai;
   3. dalytis patirtimi su kitų savivaldybių bendruomeninių organizacijų tarybomis;
   4. kviesti į Tarybos posėdžius Savivaldybės institucijų ir įstaigų, kitų organizacijų atstovus, kitus asmenis spręsti klausimus, susijusius su Tarybos funkcijų atlikimu;
   5. naudotis kitomis teisės aktuose nustatytomis teisėmis.

**IV SKYRIUS**

**TARYBOS SUDĖTIS IR DARBO ORGANIZAVIMAS**

1. Taryba sudaroma Savivaldybės tarybos sprendimu trejiems metams. Taryba sudaroma pariteto principu: ne daugiau kaip pusė šios Tarybos narių – Savivaldybės institucijų ir įstaigų atstovai ir ne mažiau kaip pusė Tarybos narių – Savivaldybės bendruomeninių organizacijų atstovai.
2. Taryba sudaroma iš 12 narių: 6 Savivaldybės institucijų ir įstaigų atstovai ir   
   6 Savivaldybės bendruomeninių organizacijų atstovai.
3. Savivaldybės administracija organizuoja 6-ių Savivaldybės bendruomeninių organizacijų atstovų atranką į Tarybą. Informacija apie organizuojamą atranką skelbiama Savivaldybės interneto svetainėje [www.krs.lt](http://www.krs.lt). Bendruomeninių organizacijų statusą atitinkančios asociacijos raštu (galima pateikti skenuotą raštą elektroninėmis priemonėmis) pasiūlo po vieną atstovą. Jeigu pasiūlytų bendruomeninių organizacijų atstovų yra daugiau nei jiems skirtų vietų Taryboje, bendruomeninių organizacijų deleguoti atstovai išrenkami Administracijos direktoriaus sukviestame susirinkime.
4. Savivaldybės meras ir Savivaldybės administracijos direktorius į Tarybą deleguoja po 3 atstovus.
5. Jeigu narys iš Tarybos atšaukiamas arba dėl kitokių priežasčių pasitraukia iš Tarybos, jis pakeičiamas kitu.
6. Tarybos nario įgaliojimai nutrūksta, jeigu:
   1. jis atsistatydina savo noru;
   2. nutrūksta jo darbo (tarnybos) santykiai atstovaujamoje Savivaldybės institucijoje;
   3. nutrūksta jo narystė atstovaujamoje bendruomeninių organizacijų;
   4. jis atšaukiamas jį delegavusios Savivaldybės institucijos ar bendruomeninių organizacijų susirinkimo sprendimu.
7. Tarybos pirmininką ir pirmininko pavaduotoją iš Tarybos narių atviru balsavimu renka Taryba pirmojo posėdžio metu.
8. Tarybos pirmininku išrinkus Savivaldybės institucijos ar įstaigos atstovą, pirmininko pavaduotoju turi būti renkamas Savivaldybės bendruomeninių organizacijų atstovas. Tarybos pirmininku išrinkus Savivaldybės bendruomeninių organizacijų atstovą, pirmininko pavaduotoju turi būti renkamas Savivaldybės institucijos ar įstaigos atstovas.
9. Tarybos pirmininko funkcijos:

18.1. planuoja ir organizuoja Tarybos darbą;

18.2. šaukia Tarybos posėdžius, sudaro jų darbotvarkę, organizuoja jiems reikalingų dokumentų bei kitos medžiagos parengimą;

18.3. pasirašo Tarybos posėdžių protokolus ir kitus su Tarybos veikla susijusius dokumentus;

18.4. atstovauja Tarybai valstybės ir Savivaldybės institucijose, įstaigose ir organizacijose ar įgalioja jai atstovauti kitus Tarybos narius, pritarus Tarybai.

1. Tarybos sekretoriaus funkcijas atlieka Savivaldybės administracijos direktoriaus įsakymu paskirtas darbuotojas, kuris nėra Tarybos narys.
2. Tarybos sekretoriaus funkcijos:
   1. rašo Tarybos posėdžių protokolus;
   2. tvarko su Tarybos darbu susijusius dokumentus, kaupia ir sistemina surinktą medžiagą;
   3. ne vėliau kaip prieš 3 darbo dienas praneša Tarybos nariams ir kitiems į posėdį kviečiamiems asmenims apie Tarybos posėdžių laiką, vietą, pateikia pirmininko parengtą posėdžio darbotvarkę.
3. Kiekvienas Tarybos narys turi teisę siūlyti klausimus posėdžiui likus 2 darbo dienoms iki posėdžio, iš anksto informavęs apie tai Tarybos pirmininką.
4. Tarybos veiklos forma yra posėdžiai.
5. Tarybos posėdžius šaukia ir veda Tarybos pirmininkas. Jeigu Tarybos pirmininkas negali eiti pareigų, jas eina Tarybos pirmininko pavaduotojas. Tarybos posėdį gali inicijuoti ir ne mažiau kaip trečdalis Tarybos narių.
6. Tarybos posėdžiai rengiami pagal poreikį.
7. Tarybos posėdžiai yra teisėti, jei juose dalyvauja ne mažiau kaip pusė Tarybos narių.
8. Tarybos sprendimai priimami paprasta balsų dauguma. Balsams pasiskirsčius po lygiai, lemia Tarybos pirmininko balsas.
9. Tarybos posėdžiuose su patariamojo balso teise gali dalyvauti suinteresuotų Savivaldybės bendruomeninių organizacijų ir kitų institucijų bei įstaigų atstovai.
10. Tarybos sprendimai įforminami Tarybos posėdžio protokolais, kuriuos pasirašo Tarybos posėdžio pirmininkas ir sekretorius.
11. Tarybą techniškai aptarnauja Savivaldybės administracija.
12. Tarybos posėdžių protokolai saugomi Lietuvos Respublikos dokumentų ir archyvų įstatymo ir kitų teisės aktų nustatyta tvarka ir terminais.
13. Tarybos veikla viešinama Savivaldybės interneto svetainėje www.krs.lt.

**V SKYRIUS**

**BAIGIAMOSIOS NUOSTATOS**

1. Tarybos nuostatai tvirtinami, keičiami ir naikinami Kauno rajono savivaldybės tarybos sprendimu.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**KAUNO RAJONO SAVIVALDYBĖS ADMINISTRACIJOS**

**APLINKOS SKYRIUS**

**SAVIVALDYBĖS TARYBOS SPRENDIMO „DĖL KAUNO RAJONO SAVIVALDYBĖS BENDRUOMENINIŲ ORGANIZACIJŲ TARYBOS NUOSTATŲ PATVIRTINIMO“ PROJEKTO AIŠKINAMASIS RAŠTAS**

2019 m. birželio 11 d.

Kaunas

**1. Sprendimo projekto rengimą paskatinusios priežastys, tikslai.**

Įsigaliojus Lietuvos Respublikos bendruomeninių organizacijų plėtros įstatymui, būtina patvirtinti Kauno rajono savivaldybės bendruomeninių organizacijų tarybos nuostatus.

**2.** **Teisinis reglamentavimas (kaip šiuo metu reglamentuojami sprendimo projekte aptariami klausimai, teisės aktai, kuriais vadovaujantis parengtas sprendimo projektas).**

Sprendimo projektas parengtas vadovaujantis Lietuvos Respublikos vietos savivaldos įstatymo 16 straipsnio 4 dalimi, kurioje nustatyta, kad jeigu teisės aktuose yra nustatyta papildomų įgaliojimų savivaldybei, sprendimų dėl tokių įgaliojimų vykdymo priėmimo iniciatyva, neperžengiant nustatytų įgaliojimų, priklauso savivaldybės tarybai.

Bendruomeninių organizacijų plėtros įstatymo 8 straipsnio 1 dalis nurodo, kad savivaldybės bendruomeninių organizacijų taryba sudaroma savivaldybės tarybos sprendimu laikantis šio principo: ne daugiau kaip 1/2 šios tarybos narių sudaro savivaldybės institucijų ir įstaigų atstovai ir ne mažiau kaip 1/2 tarybos narių sudaro bendruomeninių organizacijų, veikiančių savivaldybės teritorijoje, atstovai. Savivaldybės bendruomeninių organizacijų tarybos sudėtį ir nuostatus tvirtina savivaldybės taryba.

**3. Galimi sprendimo priėmimo padariniai (teigiami ir (ar) neigiami).**

Neigiamų padarinių nenumatoma.

**4. Keičiamo ar pripažįstamo netekusiu galios Savivaldybės tarybos sprendimo pakeitimų sąrašas.**

Nėra.

**5. Lėšos sprendimui įgyvendinti, jų šaltiniai.**

Sprendimo įgyvendinimas Savivaldybės biudžeto lėšų nepareikalaus.

**6. Būtinumas skelbti sprendimą Teisės aktų ir kituose registruose. Viešinimas.**

Skelbiamas Teisės aktų registre. Viešinamas Kauno rajono savivaldybės interneto svetainėje www.krs.lt.

**7. Antikorupcinis vertinimas.**

Neatliekamas.

**8. Numatomo teisinio reguliavimo poveikio rezultatai.**

Vertinti nereikia.

**9. Kiti, sprendimo iniciatorių nuomone, reikalingi pagrindimai ir paaiškinimai.**

Nėra.

**10. Sprendimo projekto rengėjai. Asmuo, atsakingas už projekto įvykdymą.**

Sprendimo projektą parengė Aplinkos skyriaus vyr. specialistė Jurgita Rakauskaitė, vykdanti Skyriaus vedėjo funkcijas, ir Aplinkos skyriaus vyr. specialistė Jurgita Makarienė.

Aplinkos skyriaus vyr. specialistė,

vykdanti Skyriaus vedėjo funkcijas Jurgita Rakauskaitė